Il-Kummissjoni tilqa' l-qbil politiku provviżorju li ntlaħaq ilbieraħ bejn il-Parlament Ewropew u l-Istati Membri tal-UE fil-Kunsill dwar l-emendar tar-Regolament ta' Aarhus li se jippermetti iktar skrutinju pubbliku tal-atti tal-UE li jaffettwaw l-ambjent. Il-Kummissjoni kienet ipproponiet l-emenda f'Ottubru 2020, skont l-impenn tagħha fil-kuntest tal-Patt Ekoloġiku Ewropew biex ittejjeb l-aċċess għar-rieżami amministrattiv u ġudizzjarju fil-livell tal-UE għaċ-ċittadini u għall-organizzazzjonijiet ambjentali nongovernattivi. Il-Kummissarju għall-Ambjent, l-Oċeani u s-Sajd, Virginijus Sinkevičius qal: “Nilqa' l-emenda għar-Regolament ta' Aarhus li dwarha llum ntlaħaq qbil provviżorju bejn il-koleġiżlaturi. Din se ssaħħaħ il-kapaċità tas-soċjetà ċivili Ewropea u ta' pubbliku usa' biex jeżerċitaw skrutinju fuq deċiżjonijiet li jaffettwaw l-ambjent. Dan huwa element importanti tal-kontrolli u l-bilanċi fl-istat tad-dritt ambjentali biex jiġi żgurat li l-Patt Ekoloġiku Ewropew iġib bidla dejjiema.” L-emenda maqbula se ttejjeb il-possibbiltajiet għas-soċjetà ċivili li titlob li l-istituzzjonijiet tal-UE jirrevedu l-atti tagħhom bil-għan li jiżguraw protezzjoni ambjentali aħjar u azzjoni klimatika aktar effettiva. Organizzazzjonijiet ambjentali mhux governattivi, kif ukoll individwi li d-drittijiet tagħhom huma mxekkla se jkunu jistgħu jitolbu skrutinju bħal dan. Barra minn hekk, il-membri tal-pubbliku kollha li jaġixxu flimkien fl-interess pubbliku se jkunu jistgħu jitolbu skrutinju jekk talba bħal din tkun appoġġata minn tal-anqas 4000 Ewropew minn tal-inqas ħames Stati Membri, b'mill-inqas 250 membru tal-pubbliku li jkunu ġejjin minn kull wieħed minn dawk l-Istati Membri. Ir-Regolament emendat se jtejjeb iktar l-aċċessibbiltà, ir-responsabbiltà u l-konsistenza tal-azzjonijiet ambjentali u klimatiċi tal-Unjoni u se jappoġġa l-objettiv tal-Kummissjoni li tikseb bidla trasformattiva skont il-Patt Ekoloġiku Ewropew, billi jkompli jagħti s-setgħa lis-soċjetà ċivili biex tikkontribwixxi għal din il-bidla. Il-passi li jmiss Wara l-qbil politiku provviżorju dwar il-bidliet l-aktar rilevanti, ir-Regolament ta' Aarhus rivedut issa jrid jiġi approvat u adottat mill-Parlament Ewropew u mill-Kunsill qabel ma jkun jista' jidħol fis-seħħ. Kuntest Il-proposta mressqa mill-Kummissjoni temenda r-Regolament (KE) Nru 1367/06, adottat mill-Parlament Ewropew u mill-Kunsill fl-2006 meta l-UE saret Parti għall-Konvenzjoni ta' Aarhus. L-għan tal-Konvenzjoni ta' Aarhus huwa li tiggarantixxi tliet aspetti importanti tal-governanza ambjentali: l-aċċess għall-informazzjoni, il-parteċipazzjoni tal-pubbliku fit-teħid ta' deċiżjonijiet u l-aċċess għall-ġustizzja fi kwistjonijiet ambjentali. Preċedentement u skont il-Konvenzjoni, il-Kumitat ta' Konformità kien qajjem ċerti kwistjonijiet fir-rigward tal-obbligi tal-UE dwar l-aċċess għall-ġustizzja fi kwistjonijiet ambjentali. L-emenda maqbula llum tindirizza dak it-tħassib. Għal Aktar Informazzjoni Patt Ekoloġiku Ewropew L-UE u l-Konvenzjoni ta' Aarhus